Document ID: 32012R0570

KOMISIJAS REGULA (ES) Nr. 570/2012
(2012. gada 28. jūnijs),
ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz benzoskābes-benzoātu (E 210-213) lietošanu bezalkoholiskajos vīna “līdziniekos”
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 30. panta 5. punktu,
tā kā:
(1)
Regulas (EK) Nr. 1333/2008 II pielikumā iekļauts Savienības atļauto pārtikas piedevu saraksts un to lietošanas nosacījumi.
(2)
Minēto sarakstu var grozīt saskaņā ar procedūru, kas noteikta Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2).
(3)
Saskaņā ar Regulas (EK) Nr. 1331/2008 3. panta 1. punktu Savienības atļauto pārtikas piedevu sarakstu var atjaunināt vai nu pēc Komisijas iniciatīvas, vai saņemot pieteikumu.
(4)
Pieteikums atļaujai izmantot benzoskābi-benzoātus (E 210-213) kā konservantu bezalkoholiskajos vīna “līdziniekos” tika iesniegts un ir pieejams dalībvalstīm.
(5)
Bezalkoholiskos vīna “līdziniekus” ražo, pēc fermentācijas no vīna izvadot spirtu. Lai novērstu atkārtotu fermentāciju pudelē, izmanto sorbīnskābi-sorbātus (E 200-203), kā arī vēlāk ir nepieciešama pasterizācija. Tomēr pasterizācija maina un mazina augļu dabisko aromātu un produkta garšu. Pievienotie benzoāti iedarbojas līdzīgi kā sorbāti, nodrošinot labāku uzglabāšanu un mazinot nepieciešamību veikt pasterizāciju.
(6)
Bezalkoholiskie vīna “līdzinieki” tiek noformēti un tirgoti kā vīna alternatīva pieaugušajiem, kuri izvēlas alkoholiskos dzērienus nelietot. Šo vīna “līdzinieku” patēriņš neaizstāj bezalkoholisko dzērienu patēriņu. Papildu benzoskābes-benzoātu (E 210-213) izmantošana, pamatojoties uz šo jauno pielietojumu, arī turpmāk būs ierobežota un nepārsniegs Pārtikas zinātniskās komitejas noteikto pieļaujamo dienas devu (3). Tādējādi būtu jāatļauj lietot benzoskābi-benzoātus (E 210-213), lai uzglabātu bezalkoholiskos vīna “līdziniekus”.
(7)
Saskaņā ar Regulas (EK) Nr. 1331/2008 3. panta 2. punktu Komisijai ir jālūdz Eiropas Pārtikas nekaitīguma iestādes atzinums, lai atjauninātu Savienības atļauto pārtikas piedevu sarakstu, kas minēts Regulas (EK) Nr. 1333/2008 II pielikumā, izņemot gadījumus, kad attiecīgie atjauninājumi nevar nelabvēlīgi ietekmēt cilvēku veselību. Tā kā atļauja izmantot benzoskābi-benzoātus (E 210-213), lai uzglabātu bezalkoholiskos vīna “līdziniekus”, ir minētā saraksta atjauninājums, kam nav nelabvēlīgas ietekmes uz cilvēku veselību, nav nepieciešams lūgt Eiropas Pārtikas nekaitīguma iestādes atzinumu.
(8)
Saskaņā ar pārejas noteikumiem Komisijas 2011. gada 11. novembra Regulā (ES) Nr. 1129/2011, ar ko groza Eiropas Parlamenta un Padomes Regulas (EK) Nr. 1333/2008 II pielikumu, izveidojot Eiropas Savienības atļauto pārtikas piedevu sarakstu (4), II pielikumu, kurā iekļauts Savienības atļauto pārtikas piedevu saraksts un šo pārtikas piedevu lietošanas nosacījumi, piemēro no 2013. gada 1. jūnija. Lai atļautu benzoskābes-benzoātu (E 210-213) lietošanu bezalkoholiskajos vīna “līdziniekos” pirms minētā datuma, ir nepieciešams noteikt agrāku piemērošanas datumu attiecībā uz minēto pārtikas piedevu.
(9)
Tāpēc Regulas (EK) Nr. 1333/2008 II pielikums attiecīgi būtu jāgroza.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 28. jūnijā

Labels: 0
3
17